Il-Presidenza Slovakka llum għarrfet lir-rappreżentanti permanenti tal-istati membri li fis-7 ta' Diċembru 2016 il-Kunsill u l-Parlament Ewropew laħqu qbil proviżorju dwar il-proposta għal deċiżjoni li tistabbilixxi mekkaniżmu ta' skambju ta' informazzjoni għall- ftehimiet intergovernattivi u l-istrumenti mhux vinkolanti bejn l-istati membri u pajjiżi terzi fil-qasam tal-enerġija. L-għan tad-deċiżjoni proposta huwa li tikkoreġi n-nuqqasijiet tal-mekkaniżmu attwali ta' skambju ta' informazzjoni dwar kuntratti tal-enerġija, biex b'hekk jissaħħu t-trasparenza u l-konsistenza fir-relazzjonijiet esterni dwar l-enerġija tal-UE u tissaħħaħ il-pożizzjoni tan-negozjar tal-UE fil-konfront ta' pajjiżi terzi. Din id-deċiżjoni, kif ukoll ir-regolament dwar is-sigurtà tal-provvista tal-gass, ser ikollha rwol prinċipali fl-implimentazzjoni tad-dimensjoni tas-sigurtà tal-Istrateġija għall-Unjoni tal-Enerġija Wara tliet trilogi, intlaħaq kompromess dwar il-kwistjonijiet ewlenin: l-ambitu tal-valutazzjoni tal-ftehimiet intergovernattivi mill-Kummissjoni: ser ikopri l-gass u ż-żejt bi klawsola standard ta' rieżami id-definizzjoni ta' ftehim intergovernattiv: jiżdiedu "organizzazzjonijiet internazzjonali u "tranżitu" L-Istati Membri għandhom jispjegaw lill-Kummissjoni bil-miktub f'każ ta' devjazzjoni mill-opinjoni tal-Kummissjoni fil-valutazzjoni tagħha Peter Žiga, il-Ministru għall-Ekonomija Slovakk, qal hekk: Nilqa' b'sodisfazzjon il-fatt li f'9 xhur biss intlaħaq qbil bejn il-Parlament u l-Kunsill. Din il-liġi ser tintroduċi titjib sinifikanti fit-trasparenza tal-valutazzjonijiet tal-ftehimiet intergovernattivi fir-rigward tal-liġi Ewropea. Mhux ser ikun hemm aktar ftehimiet moħbija u dannużi. Dan il-qbil għandu jsaħħaħ il-fiduċja u s-solidarjetà bejn l-Istati Membri, jimpedixxi dispożizzjonijiet dannużi u jippermetti intervent bikri fil-proċess. Il-Presidenza tagħna hija kuntenta bil-kisba tal-ewwel ftehim leġislattiv fil-qafas tal-Unjoni tal-Enerġija. Il-passi li jmiss Il-Coreper ser jiġi mistieden japprova l-qbil f'laqgħa li jmiss. Il-President tal-Coreper sejjer imbagħad jibgħat ittra lill-President tal-kumitat ITRE tal-Parlament Ewropew. L-ittra ser tindika li, jekk il-Parlament fis-sessjoni plenarja tiegħu jadotta t-test ta' kompromess kif approvat mill-Coreper, il-Kunsill imbagħad jadotta t-test fl-ewwel qari mingħajr emenda. Dan għandu jippermetti li l-leġislazzjoni l-ġdida tidħol fis-seħħ sa nofs l-2017. Bħala parti mill- "Pakkett tax-Xitwa" preċedenti tagħha ta' Frar 2016, il-Kummissjoni pproponiet li teżamina l-ftehimiet internazzjonali fil-qasam tal-enerġija qabel ma dawn jiġu ffirmati mill-istati membri. Hija sostniet li jekk ċerti dispożizzjonijiet ta' ftehim intergovernattiv ("IGA") jinstabu li huma inkompatibbli mad-dritt tal-Unjoni (eż. it-Tielet Pakkett dwar l-Enerġija, il-liġi dwar il-kompetizzjoni, ir-regoli dwar l-akkwist pubbliku), ikun diffiċli ħafna jew saħansitra impossibbli għal stat membru li jerġa' jinnegozja l-IGA ma' pajjiż terz. Il-proposta twieġeb ukoll għall-konklużjonijiet tal-Kunsill Ewropew ta' Marzu 2015, li talbu għal konformità sħiħa mad-dritt tal-Unjoni tal-ftehimiet kollha relatati max-xiri ta' minn fornituri esterni. Il-Kunsill qabel dwar approċċ ġenerali f'Ġunju ta' din is-sena. Wara l-vot fil-Kumitat ITRE tal-Parlament fit-13 ta' Ottubru, saru żewġ trilogi f'Novembru. Proposta tal-Kummissjoni Konklużjonijiet tal-Kunsill Ewropew ta' Marzu 2015 Strateġija tal-Unjoni tal-Enerġija Approċċ ġenerali tal-Kunsill Nota ta' informazzjoni - Enerġija Din ir-riżorsa bħalissa hi disponibbli biss bil-lingwa jew il-lingwi li ġejjin: